ไฟแนนซ์ทูเดย์
...ช่วงนี้ต้องยกให้ จักรกฤศฏิ์ พาราพันธกุล อธิบดีกรมธนารักษ์ เป็นคนเนื้อหอม มีแต่คนรุมล้อมมากที่สุดในกระทรวงการคลัง เพราะไหนกรมธนารักษ์ จะเปิดแลกเหรียญครองราชย์ 70 ปี และยังมีเหรียญที่ระลึกช้างไทย ที่ถือว่าเป็นเหรียญแรกของประเทศ ที่มีการเปิดจำหน่ายในต่างประเทศ ทำให้เป็นที่ต้องตาต้องใจของนักสะสมอยากได้เหรียญสำคัญทั้งสองรุ่นมาครอบครอง
10 มิ.ย. 2559

...ช่วงนี้ต้องยกให้ จักรกฤศฏิ์ พาราพันธกุล อธิบดีกรมธนารักษ์ เป็นคนเนื้อหอม มีแต่คนรุมล้อมมากที่สุดในกระทรวงการคลัง เพราะไหนกรมธนารักษ์ จะเปิดแลกเหรียญครองราชย์ 70 ปี และยังมีเหรียญที่ระลึกช้างไทย ที่ถือว่าเป็นเหรียญแรกของประเทศ ที่มีการเปิดจำหน่ายในต่างประเทศ ทำให้เป็นที่ต้องตาต้องใจของนักสะสมอยากได้เหรียญสำคัญทั้งสองรุ่นมาครอบครอง 
...ยังไม่พอสำหรับความเนื้อหอมของอธิบดีกรมธนารักษ์ เพราะยังมีการเตรียมที่จะเปิดประมูลพื้นที่เขตเศรษฐกิจพิเศษ การเปิดประมูลในโครงการบ้านประชารัฐอีก 6 แปลง ที่มีแต่ระดับบิ๊กๆ ในวงการอสังหาฯ ทั้งที่จดทะเบียนในตลาดหลักทรัพย์ และที่อยู่นอกตลาด เข้าคิวแย่งซื้อซองประมูลกันอย่างคึกคัก
...นอกจากนี้ ยังต้องลุยเรื่องการเร่งรัดประเมินราคาที่ดินเพื่อรองรับเรื่องภาษีที่ดินที่ ครม.เพิ่งไฟเขียวกฎหมายใหม่อีก ได้ข่าวว่ามีการของบรัฐบาลไป 800 ล้านบาท เพื่อจัดทำระบบ และจ้างคนเพิ่ม บอกเลยว่า กรมธนารักษ์ยุคนี้ไม่เบาจริงๆ ทั้งงานและความฮอต
...พิศิษฐ์ เสรีวิวัฒนา กรรมการผู้จัดการธนาคารเพื่อการส่งออกและนำเข้าแห่งประเทศไทย (ธสน.) หรือเอ็มดีใหม่ป้ายแดงของเอ็กซิมแบงก์ เตรียมเปิดแถลงข่าว 13 มิ.ย.นี้ ใครสนใจแวะมาฟังวิสัยทัศน์กันได้ว่า พิศิษฐ์ จะมีไม้เด็ด หรือกลยุทธ์อะไรที่ทำให้เอ็กซิมแบงก์กลับมาอยู่ในใจผู้ส่งออกไทย โดยเฉพาะผู้ส่งออกรายขนาดกลางและเล็ก ที่เกือบจะลืมชื่อธนาคารแห่งนี้ไปแล้ว 
...ได้ข่าวว่าเรื่องเออร์ลี่รีไทร์พนักงานของ 2 แบงก์รัฐ ได้แก่ ธนาคารออมสิน และเอสเอ็มอีแบงก์ ทำออกมายังไม่เวิร์ก พนักงานยังไม่สนใจจะเข้าโครงการ ก็อย่างว่ายุคนี้ สมัยนี้ ใครมีงานทำไว้ถือว่าดีที่สุด ออกมานั่งว่างๆ แม้จะได้เงินก้อน แต่ใช้แป๊บเดียวเดี๋ยวก็หมด ส่วนเรื่องที่จะไปขอเพิ่มวงเงินจ่ายชดเชยให้อีก ได้ข่าวบอร์ดไม่ยอมไฟเขียวให้